Document ID: 31996L0100

Eiropas Parlamenta un Padomes Direktīva 96/100/EK
(1997. gada 17. februāris),
ar ko groza pielikumu Direktīvai 93/7/EEK par to kultūras priekšmetu ievešanu atpakaļ dalībvalstī, kas nelikumīgi izvesti no tās teritorijas
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 100.a pantu,
ņemot vērā Komisijas priekšlikumu [1],
ņemot vērā Ekonomikas un sociālo lietu komitejas atzinumu [2],
saskaņā ar Līguma 189.b pantā noteikto procedūru [3],
tā kā Kopienā atbilstoši dažādām mākslas tradīcijām darbi, kas veidoti ar ūdenskrāsām, guašu un pasteļkrāsām, tiek atšķirīgi uzskatīti vai nu par gleznām, vai zīmējumiem; tā kā Direktīvas Nr. 93/7/EEK [4] pielikuma 4. kategorijā ietilpst zīmējumi, kas pilnībā veidoti ar roku jebkādā veidā no jebkāda materiāla, un 3. kategorijā ietilpst zīmējumi un gleznas, kas veidoti ar roku jebkādā veidā no jebkāda materiāla; tā kā uz šīm abām kategorijām attiecināmā minimālā vērtība ir atšķirīga; tā kā iekšējā tirgū tas varētu radīt būtiskas atšķirības attieksmē pret darbiem, kas veidoti ar ūdenskrāsām, guašu un pasteļkrāsām atkarībā no dalībvalsts, kurā tie atrodas; tā kā, lai varētu piemērot minēto direktīvu, jāizlemj, kurā kategorijā tie iekļaujami, lai nodrošinātu, ka attiecīgā minimālā vērtība ir vienāda visā Kopienā;
tā kā pieredze liecina, ka darbiem, kas veidoti ar ūdenskrāsām, guašu un pasteļkrāsām, pārdošanas cenas tiecas būt augstākas nekā zīmējumu pārdošanas cenas un daudz zemākas nekā gleznām, kas veidotas ar eļļas krāsu vai temperu; tā kā tādējādi ir lietderīgi darbus, kas veidoti ar ūdenskrāsām, guašu un pasteļkrāsām, iekļaut jaunā atsevišķā kategorijā, kuras minimālā vērtība ir ECU 30000 apmērā, tas nodrošinātu to, ka ļoti nozīmīgi, no dalībvalsts teritorijas nelikumīgi izvesti darbi tiek ievesti atpakaļ,
IR PIEŅĒMUSI ŠO DIREKTĪVU.
1. pants
Direktīvas Nr. 93/7/EEK pielikumu groza šādi:
1. A daļā:
a) ar šādu punktu aizstāj 3. punktu:
"3. Pilnībā ar roku uz jebkāda materiāla un jebkādā veidā veidoti zīmējumi un gleznas, kas nav iekļauti 3. A vai 4. kategorijā [5]
b) iekļauj šādu punktu:
"3.A Pilnībā ar roku uz jebkāda materiāla ar ūdenskrāsām, guašu un pasteļkrāsām veidoti darbi [6]
c) ar šādu punktu aizstāj 4. punktu:
"4. Pilnībā ar roku uz jebkāda materiāla veidotas mozaīkas, kas nav iekļautas 1. vai 2. kategorijā, un jebkādā veidā pilnībā ar roku uz jebkāda materiāla veidoti zīmējumi [7]
2. B daļā:
Iekļauj šādu kategoriju:
"30000
- 3.A (Ūdenskrāsas, guaša un pasteļkrāsas)".
2. pants
Sešu mēnešu laikā pēc šīs direktīvas publicēšanas Eiropas Kopienu Oficiālajā Vēstnesī dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Dalībvalstis par to tūlīt informē Komisiju.
Kad dalībvalstis pieņem šos pasākumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarīt šādas atsauces.
3. pants
Šī direktīva ir adresēta dalībvalstīm.
Briselē, 1997. gada 17. februārī

Labels: 0
11
15
18